b'\n_START_ARTICLE_\nPavle Merk\xc3\xb9\n_START_SECTION_\nNagrade in priznanja\n_START_PARAGRAPH_\nLeta 1972 je prejel nagrado Pre\xc5\xa1ernovega sklada za svoj Koncert za violino in orkester, 1980 nagrado Vstajenje._NEWLINE_Leta 2001 je prejel \xc5\xa0trekljevo nagrado za izjemne dose\xc5\xbeke na podro\xc4\x8dju zbiranja slovenskega ljudskega izro\xc4\x8dila in srebrni \xc4\x8dastni znak svobode Republike Slovenije za utemeljevanje slovenske narodne identitete med zamejskimi Slovenci in zasluge na podro\xc4\x8dju znanosti ter umetnosti._NEWLINE_Leta 2006 je prejel Kozinovo nagrado za zaokro\xc5\xbeen skladateljski opus._NEWLINE_Leta 2007 mu je Slavisti\xc4\x8dno dru\xc5\xa1tvo Slovenije, katerega \xc4\x8dastni \xc4\x8dlan je bil, podelilo priznanje za \xc5\xbeivljenjsko delo na podro\xc4\x8dju raziskovanja slovenskega jezika na zahodni meji. Kot je v utemeljitvi priznanja Slavisti\xc4\x8dnega dru\xc5\xa1tva Slovenije zapisala Alenka \xc5\xa0ivic Dular, imajo znotraj Merkujevih jezikoslovnih raziskav najve\xc4\x8djo te\xc5\xbeo njegova\xc2\xa0\xc2\xbb"raziskovanja osebnih in zemljepisnih lastnih imen na Tr\xc5\xbea\xc5\xa1kem, Gori\xc5\xa1kem in v Bene\xc4\x8diji ter opozarjanje na sledove slovensko-furlanskega stika (Slovenski priimki na zahodni meji, 1982; La toponomastica del Comune di Duino-Aurisina, 1989; La toponomastica dell\'Alta val Torre, 1997; 1300 primorskih priimkov, 2004; Krajevno imenoslovje na slovenskem zahodu, 2006). Nekatere Merkujeve knjige se uvr\xc5\xa1\xc4\x8dajo med temeljna podro\xc4\x8dna dela, njegova ustvarjalnost in samozavestni nastop pa med znamenja slovenske fizi\xc4\x8dne in kulturne navzo\xc4\x8dnosti v Trstu.\xc2\xab"_NEWLINE_Je prejemnik Pre\xc5\xa1ernove nagrade za \xc5\xbeivljenjsko delo (2014).'